Alfa Romeo GTV ja Spider

Alfa Romeo GTV ja Spider ovat Alfa Romeon vuosina 1994–2004 valmistamia urheiluautomalleja, jotka korvasivat edeltäneet Alfetta GTV- ja Spider-mallit. GTV on koriltaan kaksiovinen coupé ja Spider puolestaan kangaskattoinen avoauto. Mallien korvaajiksi tulivat Alfa Romeo Brera ja Spider.
 
GTV- ja Spider-mallit esiteltiin Geneven autonäyttelyssä keväällä 1995. GTV:ssä on takaistuimet ja se on 2+2-paikkainen, kun taas Spiderista takaistuimet puuttuvat. Autojen perusrakenne pohjautui Fiat Tipoon, mutta siihen oli tehty huomattavasti muutoksia. Esimerkiksi takajousitus on toteutettu monivarsituennalla ja takapyörien tuenta mahdollistaa niiden kääntymisen, eli autossa on siis passiivinen nelipyöräohjaus. Alkuperäisessä moottorivalikoimassa olivat 1,8 16V (144 hv), 2,0 16V (155 hv), turboahdettu 2,0 V6 (200 hv) ja vapaasti hengittävä 3,0 V6 (12V 192 hv, 24V 220 hv).
 
Vuonna 1998 mallit kokivat pienen kasvojenkohotuksen, jossa etusäleikön ympärille tuli kromikehys ja sisustaa uudistettiin. 24-ventiilisen V6-moottorin yhteyteen tuli saataville kuusivaihteinen vaihteisto.
 
Toisen, perusteellisemman kasvojenkohotuksen läpikäyneet GTV ja Spider esiteltiin Geneven autonäyttelyssä 2003. Mallit saivat suuremman etusäleikön, joka oli samantyylinen kuin Alfa Romeo 147:ssä. Uutena moottorina oli 3,2-litrainen V6 (240 hv).

Lähteet

Aiheesta muualla 

GTV ja Spider
S-segmentin autot
1990-luvun autot
2000-vuosikymmenen autot